Intian perhesuunnitteluohjelma

**Intian perhesuunnitteluohjelma** (, ) on Intian valtion politiikka, jonka tarkoituksena on rajoittaa väestönkasvua, edistää lisääntymisterveyttä sekä vähentää äitiys- ja lapsikuolleisuutta. Perhesuunnitteluohjelmasta vastaa Intian terveysministeriö. Perhesuunnitteluohjelma otettiin käyttöön vuonna 1952 ensimmäisenä valtiona maailmassa.

Syntyvyys on ollut Intiassa pitkään laskussa. 1950-luvulla nainen synnytti Intiassa keskimäärin 6 lasta, kun taas vuonna 2016 luku oli 2,3. Syntyvyyden laskusta huolimatta Intia on noussut maailman väkirikkaimmaksi valtioksi Kiinan ohitse, ja Intian väkiluku on noin kolminkertaistunut 1950-luvun jälkeen. Arvioiden mukaan Intian väestönkasvu jatkaa kasvuaan ainakin vuoteen 2060 saakka, jolloin väestömäärä on 1,7 miljardia.

Intiassa perhesuunnittelu- ja ehkäisypalveluiden symboli on punainen kärjellään seisova kolmio.
## Historia
Intian perhesuunnitteluohjelma perustui alkujaan viidelle periaatteelle:

# Yhteisön täytyy kokea, että perhesuunnittelupalvelut ovat hyväksyttäviä, kun he tarvitsevat niitä.
# Vanhemmat saavat itse päättää lastensa lukumäärän.
# Ihmisiä täytyy lähestyä median ja yhteisön johtajien kautta kunnioittavasti ilman, että loukataan uskonnollisia tai moraalisia arvoja.
# Palveluiden tulee olla mahdollisimman lähellä ihmisten koteja.
# Palveluilla on suurempi vaikuttavuus, jos ne integroidaan osaksi julkista terveydenhuoltoa, erityisesti äitien ja lasten terveydenhuoltoa.

Ohjelman alkuaikana viranomaiset suosittelivat rytmimenetelmää ensisijaisena ehkäisymenetelmänä. Menetelmän epävarmuudesta johtuen valtio alkoi tarjota vuodesta 1956 alkaen ilmaisia kondomeja, pessaareja ja spermisidejä. 1960-luvulta alkaen valtio alkoi tarjota myös kierukoita. Miesten ja naisten sterilisaatiot tarjottiin saataville vuonna 1966. Valtio asetti sterilisaatioiden määrille tavoitteet ja alkoi tarjota rahallisia kannustimia lisätäkseen sterilisaation suosiota.

Vuoden 1971 väestönlaskennassa todettiin Intian väestönkasvun olleen 1960-luvulla merkittävästi suurempaa, mikä aiheutti kuohuntaa maan politiikassa. Vuonna 1975 Indira Gandhin hallitus julisti maahan hätätilan, jonka aikana Intiassa pakkosteriloitiin 11 miljoonaa ihmistä. Sterilisaatioista 75 % oli vasektomioita. Pakkosteriloinnit lopetettiin vuonna 1977.

Valtio tukee ehkäisyvälineiden saatavuutta myös tarjoamalla niiden edullisen kotiinkuljetuksen. Sterilisaatioon saatetaan kannustaa erilaisilla lahjoilla kuten autoilla, moottoripyörillä ja jääkaapeilla. Intian työministeriö on myös tarjonnut rahallisia etuuksia tietyille työntekijäryhmille, jotka hakeutuvat sterilisaatioon.

Joissain Intian osavaltioissa on tai on ollut voimassa kahden lapsen politiikka. Esimeriksi Assamin osavaltioissa yli kaksi lasta omaavilla ei ole mahdollisuutta tulla valituksi julkisen sektorin työpaikkoihin tai julkisiin luottamustehtäviin vaaleissa.

Nykyisin suurin osa sterilisaatioista tehdään naisille. Noin 5 prosenttia sterilisaatioista tehdään miehille. Intian tavoitteena on ollut kasvattaa vasektomioiden suosiota yli 30 prosenttiin. Vielä vuosina 1966-1970 vasektomioiden osuus kaikista sterilisaatioista oli 80,5 %. Kyselytutkimusten mukaan kolme kahdeksasta intialaisesta miehestä on sitä mieltä, että ehkäisystä huolehtiminen on naisten vastuulla.

## Viitteet